QHPFเลื่อนยาว เพิ่มทุนซื้อตึกเพิ่ม
&nbsp;
10 ส.ค. 2554

โพสต์ทูเดย์ — กองทุนอสังหาริมทรัพย์ควอลิตี้เฮ้าส์ เลื่อนแผนเพิ่มทุนยาว ชี้ภาวะไม่เอื้อรอดูเกณฑ์ใหม่ ย้ำเหตุจลาจลไม่กระทบ
นางสุวรรณา พุทธประสาท กรรมการรองกรรมการผู้จัดการ บริษัท ควอลิตี้เฮ้าส์ เปิดเผยว่า แผนการเพิ่มขนาดกองทุนอสังหาริมทรัพย์ควอลิตี้เฮ้าส์ (QHPF) จะต้องเลื่อนออกไปอีกยาว เนื่องจากในช่วงเวลานี้ภาวะตลาดยังไม่เหมาะสมกับการขยายขนาดของกองทุน 
นอกจากนี้ สำนักงานคณะกรรม การกำกับหลักทรัพย์และตลาดหลักทรัพย์ (ก.ล.ต.) อยู่ระหว่างแก้เกณฑ์กองทุนรวมอสังหาริมทรัพย์ จึงขอรอดูความชัดเจนก่อน
ปัจจุบันกองทุนลงทุนในสินทรัพย์ อยู่ 3 อาคาร ได้แก่ คิวเฮ้าส์, ลุมพินี เวฟเพลส และคิวเฮ้าส์ เพลินจิต โดยมีแผนเพิ่มทุน เพื่อนำเงินไปลงทุนในเซอร์วิสอพาร์ตเมนต์เพิ่มอีกหลายแห่ง
นางสุวรรณา กล่าวว่า ธุรกิจเซอร์วิสอพาร์ตเมนต์ของบริษัทมีจำนวน 8 อาคาร รวม 1,900 ยูนิต ซึ่งได้รับผลกระทบจากเหตุการณ์ชุมนุมทางการเมืองในเดือน เม.ย.พ.ค. ทำให้จำนวนผู้ที่เข้าพักอาศัยลดลงเหลือ 5556% ส่วนที่เหลือเป็นการเข้าพักระยะยาวและย้ายออกจากบริเวณที่ใกล้กับพื้นที่ที่เหตุการณ์ชุมนุมรุนแรง จากก่อนหน้านี้อัตราการเข้าพักสูงถึง 80% 
ก่อนหน้านี้ บลจ.ไทยพาณิชย์ ในฐานะผู้บริหารจัดการกองทุน QHPF ออกมายืนยันว่าอาคารคิวเฮ้าส์สำนักงานให้เช่าทำสัญญาเช่าระยะยาวและต่อสัญญาทุก 3 ปี ซึ่งตั้งแต่มีชุมนุม 2 เดือน ก็ยังเข้าออกอาคารได้ จึงมั่นใจว่ากองทุนจะไม่ได้รับผลกระทบด้านรายได้จากผู้เช่า
ด้านกองทุนรวมอสังหาริมทรัพย์ ลักซ์ชัวรี่ (LUXF) แจ้งผลการดำเนินงานไตรมาส 3 สิ้นสุดวันที่ 31 มี.ค. ขาดทุนสุทธิ 50.51 ล้านบาท ขาดทุนต่อหน่วย 0.257 บาท จากช่วงเดียวกันของปีก่อนกำไรสุทธิ 121.07 ล้านบาท กำไรต่อหน่วย 0.6161 บาท 
ขณะที่งวด 9 เดือนปีนี้กำไรสุทธิ 13.89 ล้านบาท กำไรต่อหน่วย 0.0707 บาท ลดลงจากตั้งแต่วันจัดตั้งกองทุนวันที่ 20 พ.ค. 2551 ถึงวันที่ 31 มี.ค. 2552 ที่มีกำไรสุทธิ 191.81 ล้านบาท กำไรต่อหน่วย 0.9761 บาท